Udtalelse om uddannelse over for de teknologiske, industrielle og sociale udfordringer: indledende overvejelser (96/C 100/21)

Regionsudvalget besluttede den 13. marts 1995 i henhold til EF-traktatens artikel 198 C på eget initiativ at udarbejde en udtalelse om uddannelse over for de teknologiske, industrielle og sociale udfordringer: indledende overvejelser.

Det forberedende arbejde henvistes til Underudvalg 6 »Uddannelse og Undervisning«, som udpegede Paul White til ordfører.

Regionsudvalget vedtog på sin 9. plenarforsamling af 20. og 21. september 1995 følgende udtalelse.

Under henvisning til retningslinjerne i Hvidbogen om Vækst, Konkurrenceevne og Beskæftigelse (), som det er hensigten, at meddelelsen skal gennemføre ved at lægge grundlaget for en fremadskuende indsats inden for uddannelse og videreuddannelse;

Under henvisning til Regionsudvalgets supplerende udtalelse (CdR 64/94 endelig udg.) om uddannelses- og undervisningsaspekter i Hvidbogen om Vækst, Konkurrenceevne og Beskæftigelse, hvor betydningen af mangfoldighed i de organisatoriske rammer og undervisningsmetoder i uddannelsessystemet fremholdes som grundlaget for en effektiv, livslang undervisning;

Under henvisning til Kommissionens meddelelse om Hvidbogen: »Europæisk socialpolitik, Unionens valgmuligheder« og Regionsudvalgets udtalelse herom (CdR 243/94);

Under henvisning til Kommissionens meddelelse: »På vej mod informationssamfundet i Europa: en handlingsplan« og Regionsudvalgets udtalelse herom (CdR 231/94);

og ud fra følgende betragtninger:

Diversiteten af de ansvarsområder, som hører ind under EU's lokale og regionale myndigheder, bør anerkendes fuldt ud. Det gælder navnlig anvendelsen af subsidiaritetsprincippet, som fremhævet i Regionsudvalgets udtalelse om revisionen af Traktaten om Den Europæiske Union (CdR 136/95);

Enhver harmonisering af medlemsstaternes love og bestemmelser er udelukket, eftersom Fællesskabets erhvervsuddannelsespolitik, som støtter og supplerer medlemsstaternes aktioner, og Fællesskabets initiativer på uddannelsesområdet, som er begrænsede til at fremme samarbejdet mellem medlemsstaterne og om nødvendigt støtte og supplere disses indsats, i henhold til artikel 126 og 127 i Traktaten om Oprettelse af Det Europæiske Fællesskab skal gennemføres med fuld respekt for medlemsstaternes ansvar for undervisningsindholdet og opbygningen af uddannelses- og erhvervsuddannelsessystemerne samt deres kulturelle og sproglige mangfoldighed;

fremsætter Regionsudvalget følgende bemærkninger:

1. Indledning

1.1. Regionsudvalget hilser Kommissionens meddelelse om behovet for en sammenhængende EU-uddannelsespolitik (KOM(94) 528 endelig udg.) velkommen og støtter fuldt ud Kommissionens intentioner om at styrke den europæiske dimension gennem en livslang uddannelses mål og metoder i et informationssamfund, hvor teknologien udvikler sig med rivende hast.

1.2. Som betydelige serviceorganer har EU's regionale og kommunale myndigheder direkte erfaring med de teknologiske fremskridts påvirkning af lokalsamfundene. I denne udtalelse anskues adgangen til uddannelsestilbud og udbredelsen af god praksis i et praktisk perspektiv, og Rådet opfordres til at overveje konkrete forslag vedrørende den fremtidige udvikling.

1.3. Regionsudvalget ønsker at blive hørt af Kommissionen i forbindelse med fremtidige diskussionsoplæg eller initiativer på uddannelses- og undervisningsområdet, navnlig i tilknytning til Det Europæiske Uddannelsesår - Livslang Uddannelse.

2. Generelle bemærkninger

2.1. Regionsudvalget erkender, at ændrede mønstre for produktion, beskæftigelse og virksomhedsorganisation kræver en nyvurdering af uddannelsessystemerne. Regionsudvalget bifalder Kommissionens intentioner om at undersøge forholdet mellem uddannelse og videreuddannelse og at etablere en uafhængig, sammenhængende politik på dette område med afgørende betydning for både den økonomiske vækst og livskvaliteten gennem en styrkelse af den enkeltes personlige udvikling.

2.2. Som Kommissionen undervurderer Regionsudvalget ikke behovet for en omfattende tilpasning af systemerne, og det beder Kommissionen om at betænke, at der er forskelle medlemsstaterne imellem (og i visse tilfælde også internt i medlemsstaterne), hvad angår tjenesteydernes erfaring, organisation og infrastruktur, ligesom der er forskelle med hensyn til, i hvilket tempo strategiske ændringer kan omsættes i effektiv handling.

2.3. Regionsudvalget er enig med Kommissionen i, at det er nødvendigt med en sammenhængende politik, der støttes af alle parter, for at gennemføre en fremtidig bæredygtig socio-økonomisk modernisering i hele Unionen.

2.4. Det voksende behov for teknologiske færdigheder i forbindelse med de ændrede produktionsprocesser og overgangen til informationssamfundet vil øge efterspørgslen efter mellemmenneskelige færdigheder, ikke mindst kommunikative færdigheder. Man vil også få brug for en bredere vifte af alsidige kvalifikationer, der kan anvendes i flere forskellige funktioner og derved give større fleksibilitet i beskæftigelsen og en hurtig tilpasning til nye krav. RU understreger betydningen af at fremme begrebet »livslang uddannelse« i undervisningssystemerne - og det er i den sammenhæng ikke mindst nødvendigt at lægge større vægt på voksenundervisning.

2.5. Da Regionsudvalget anser uddannelse for en nøgleaktivitet for såvel enkeltpersoners som organisationers planlægning af fremtiden, vil det anmode Kommissionen om at sørge for en passende balance mellem opfyldelsen af de økonomiske og de personlige krav. RU understreger, at de regionale og kommunale myndigheder spiller en vigtig rolle i forbindelse med etableringen af denne balance i kraft af samarbejdet mellem lokale økonomiske og sociale aktører på den ene side og uddannelsesinstitutioner på den anden. Kommissionen bør - hvor det er muligt - tilstræbe merværdi og sørge for at komplementere medlemsstaternes igangværende initiativer med henblik på øget kompetence samt anerkendelse, udvikling og udnyttelse af den enkeltes fulde potentiale.

2.6. Regionsudvalget tilslutter sig Kommissionens fem emner og fremsender følgende særlige bemærkninger, der kan ses i lyset af den nye situation: viden er en foranderlig størrelse, som findes udbredt i hele samfundet.

3. Særlige bemærkninger

3.1. Forudsigelse af behovene for tilpasning af systemerne

3.1.1. Regionsudvalget understreger, at det er af grundlæggende betydning at finde ud af, hvilke færdigheder der er behov for på lokalt og regionalt plan. I forbindelse med overvejelser angående udviklingen i udbuddet bør man tage hensyn til såvel de særlige beskæftigelsesbehov og forskelle i regioner og småsamfund som til den kulturelle mangfoldighed. RU ønsker således, at de kommunale og regionale myndigheder i fuldt omfang inddrages i forbindelse med beslutninger vedrørende forventede kvalifikationsbehov.

3.1.2. Regionsudvalget bifalder Kommissionens forslag om et europæisk observationsnetværk for ændringer i færdigheder og erhverv med deltagelse af eksperter i uddannelsesforskning og ønsker de kommunale og regionale myndigheder inddraget i dette netværk. RU foreslår desuden en undersøgelse af kvalitetssikring og markedsføringsinitiativer i EU, der kan muliggøre en hurtig registrering af ændringer i behovene.

3.1.3. Regionsudvalget har tillid til, at Kommissionen i forbindelse med etableringen af dette netværk fortsat vil arbejde for flere »informationsgateways« til regionerne, og mener, at anvendelsen af eksisterende netværk som f.eks. lokale myndigheder, handelskamre, fagforeninger, partnerskaber og mellem uddannelsesinstitutioner og virksomheder i høj grad vil kunne bidrage til at forudsige behovene for tilpasninger af systemerne.

3.1.4. Det er vigtigt, at Kommissionen undersøger, i hvilket omfang nationale initiativer fremmer ændringer på kommunalt og regionalt plan, og hvordan den kan sprede god praksis gennem en effektiv udbredelse af »case studies«.

3.2. Udviklingen af udbuddet

3.2.1. Regionsudvalget er enig med Kommissionen i, at udviklingen af fleksible nøglefærdigheder skal indtage en fremtrædende plads i en sammenhængende EU-uddannelsespolitik. RU støtter Kommissionens forslag om fælles målsætninger og planer for uddannelse for derigennem at etablere en fast opfølgningsprocedure på dette område gennem programmer som SOCRATES og LEONARDO.

3.2.2. Der er efter Regionsudvalgets mening behov for at fremme meritoverføring og udvikle en mere modulært opbygget videreuddannelse i EU med henblik på mere effektive metoder til at imødekomme skiftende beskæftigelsesbehov.

3.3. Midler og metoder

3.3.1. Regionsudvalget ønsker i særlig grad at støtte Kommissionens forslag om at oprette en database for nye uddannelsesformer, herunder fjernstudier, åbne uddannelsesinstitutioner og udlån af undervisningsmidler.

3.3.2. Regionsudvalget ønsker at understrege betydningen af den viden, som findes i de regionale og kommunale råd, der har medvirket til at tilvejebringe undervisningsmidler og til at etablere og udbygge medlemsstaternes informationsnet. RU så gerne, at Kommissionen fik indført støtte til nye undervisningsmidler og -metoder, og at der blev indført en klar ramme for kontrollen med nye kommunikationsteknologier. RU mener, at oprettelsen af netværk af udbydere af uddannelse og videreuddannelse både i den offentlige og private sektor vil betyde lettere adgang til informationer, hvilket igen vil være en hjælp til at fravælge unødvendigt materiale.

3.3.3. Som informationssamfundet udvikler sig for øjeblikket, ligger hovedproblemet i adgangen til informationerne. Efter Regionsudvalgets mening vil det store spørgsmål blive, hvordan en så storstilet spredning af informationer til enkeltpersoner og organisationer kan anvendes mest effektivt til at opfylde målsætningerne for såvel uddannelse som økonomi.

3.3.4. At enkeltpersoner bliver i stand til selv at styre undervisningen ved hjælp af den nye teknologi har betydelige konsekvenser, og Regionsudvalget er klar over, at dets medlemmer er centralt placeret, når det gælder udviklingen af studiefærdigheder og aktiv indlæring, både med hensyn til den første integrering af de unge og med hensyn til videreuddannelse. RU anmoder derfor Kommissionen om at anerkende denne placering. RU mener, at der bør træffes særlige foranstaltninger til fremme af lige muligheder for adgang til uddannelse og videreuddannelse, især mellem mænd og kvinder, samt til at sikre, at mindre begunstigede grupper (såsom landbefolkningen, de ældre, de etniske mindretal og indvandrerne) ikke udelukkes fra ny teknologi og nye uddannelsesfaciliteter.

3.3.5. Regionsudvalget bifalder Kommissionens intentioner om at udvikle programmer i samarbejde med den private sektor, men ønsker samtidig, at programmerne overvåges omhyggeligt, og at der sikres en høj undervisningskvalitet, således at der bliver samme adgang til uddannelsesfaciliteter i egne, hvor det kommercielle udbytte måske er mindre attraktivt for potentielle partnere (f.eks. i landdistrikter).

3.4. Ressourcer

3.4.1. Regionsudvalget er enig med Kommissionen i, at opfyldelsen af de konstaterede videreuddannelsesbehov kræver flere ressourcer, og bifalder Kommissionens forslag om at forhøje støtteniveauet gennem nye finansielle partnerskaber og tjenester, samt ved at behandle virksomheders og enkeltpersoners udgifter til undervisning som kapitaludgifter.

3.4.2. Regionsudvalget har tillid til, at Kommissionen løbende vil vurdere hensigtsmæssigheden og merværdien af de muligheder, der er beskrevet i meddelelsen.

3.4.3. Regionsudvalget så gerne en undersøgelse af, hvilke organisationer der i dag bidrager til »uddannelsessamfundet«, med henblik på eventuel frigivelse af midler til nye initiativer.

3.5. Aktørerne

3.5.1. Regionsudvalget beklager, at Kommissionens meddelelse ikke nævner de kommunale og regionale myndigheders meget vigtige rolle i forbindelse med udformningen af en fremadskuende indsats inden for uddannelses- og undervisningspolitikken, der kan sætte undervisningssystemerne i stand til at reagere på de socio-økonomiske og teknologiske forandringer, selv om mange kommunale og regionale myndigheder har betydelige beføjelser på uddannelsesområdet og sidder inde med nyttig erfaring og viden om tilpasning af uddannelsessystemer.

3.5.2. Regionsudvalget ønsker at understrege betydningen af en fremtidig strategi på området - en strategi med en samordnet - snarere end en sektoropdelt - indsats, fokuserende på synergi mellem de enkelte aktioner, og det ønsker tillige at fremhæve de kommunale og regionale myndigheders centrale rolle i forbindelse med fremme af partnerskabsordninger og samarbejde med uddannelses- og videreuddannelsesinstitutioner, virksomheder (navnlig små og mellemstore virksomheder) og interesseorganisationer, således som det fremgår af Regionsudvalgets supplerende udtalelse om Hvidbogen om Vækst, Konkurrenceevne og Beskæftigelse (CdR 64/94 fin).

3.5.3. Regionsudvalget henviser til sin udtalelse om Det Europæiske Uddannelsesår - Livslang Uddannelse (CdR 244/94), hvori det anmoder om, at der gives støtte til udvikling af netværk på kommunalt og regionalt plan med henblik på spredning af informationer og god praksis vedrørende adgang til og anvendelse af informationsteknologi, herunder navnlig i forbindelse med fjernstudier - ikke kun i byområder, men også i projekter for udvikling af landdistrikter.

3.5.4. Regionsudvalget gør endvidere opmærksom på, at der allerede er gjort et betydeligt arbejde på såvel nationalt, som regionalt og kommunalt plan, og ønsker erfaringen fra de offentlige og private initiativer udbredt til større dele af fællesskabet.

3.5.5. Regionsudvalget ønsker at fremhæve det vigtige bidrag, som COMETT-programmet om højteknologisk undervisning har givet til udviklingen i kommuner og regioner, navnlig i kraft af samarbejdet mellem virksomheder og universiteter.

3.5.6. Regionsudvalget bifalder Kommissionens anerkendelse af fordelene ved en social dialog med arbejdsmarkedets hovedaktører såvel som støtten til disses fælles aktioner og projekter. RU er overbevist om, at den udvidede fælles aktion, der er planlagt under LEONARDO-programmet, vil vise sig at være den mest effektive metode til udvikling af aktiviteter på dette område.

3.5.7. Kommissionens anbefaling af en tostrenget strategi: fastlæggelse af fælles målsætninger for uddannelsespolitik og uddannelsesforanstaltninger, samtidig med at man holder sig god praksis for øje, hilses velkommen af Regionsudvalget.

3.5.8. Regionsudvalget er overbevist om, at det er muligt at fremme dialogen på alle niveauer ved en målrettet påvirkning gennem medierne af hovedaktørerne og Fællesskabets meningsdannende kredse.

3.6. Fremme af den europæiske dimension

3.6.1. Regionsudvalget anerkender betydningen af mere dynamiske fremmedsprogprogrammer i alle medlemsstater, og støtter fuldt ud LINGUA-aktiviteterne under SOCRATES-programmet med henblik på at styrke fremmedsprogsfærdigheder i EU. I den forbindelse minder det Kommissionen om sin bekymring for de mulige følger for medlemsstaternes sprog, navnlig mindretalssprogene, af det globale informationssamfund.

3.6.2. Medierne frembyder enestående muligheder for at styrke sprogbeherskelsen i Fællesskabet, og RU bifalder Kommissionens initiativer til udvikling af den moderne teknologi på dette område i uddannelsesinstitutionerne.

3.6.3. Regionsudvalget bifalder Kommissionens forslag om en overordnet målsætning for foranstaltninger for såvel anerkendelse af akademiske uddannelser som erhvervsuddannelse, og det er overbevist om, at videreuddannelse i højere grad bør anerkendes i hele EU.

3.6.4. Medlemsstaterne vil sætte pris på større overensstemmelse mellem anerkendelse af de forskellige uddannelser, og Regionsudvalget vil derfor foreslå, at der ved først givne lejlighed opstilles europæiske målsætninger for uddannelse og videreuddannelse.

3.6.5. Regionsudvalget så gerne, at Kommissionen fandt frem til den bedste fællesskabspraksis, når det gælder at overbevise voksne om fordelene ved videre- og efteruddannelse.

3.6.6. Regionsudvalget er varm tilhænger af det Europæiske Uddannelsesår - Livslang Uddannelse, sådan som det fremgår af Regionsudvalgets udtalelse herom (CdR 244/94). Kommissionens intentioner om at rejse den nødvendige debat i offentligheden for at opfylde målsætningerne kræver, at ledere fra såvel den private som den offentlige sektor inddrages - ikke mindst de kommunale og regionale myndigheder. Efter Regionsudvalgets opfattelse kræver dette meget vigtige initiativ en samordnet, offentlig EU-kampagne, og Regionsudvalget opfordrer Kommissionen til at sikre økonomisk støtte fra den private sektor til en sådan kampagne.

4. Konklusioner og yderligere henstillinger

4.1. Sammenfattende støtter Regionsudvalget Kommissionens meddelelse »uddannelse over for de teknologiske, industrielle og sociale udfordringer: indledende overvejelser« (KOM(94) 528 endelig udg.) med følgende bemærkninger:

4.2. Regionsudvalget støtter den fremadskuende indsats som led i uddannelsespolitikken med henblik på at udnytte fordelene ved de teknologiske fremskridt.

4.3. Regionsudvalget gør opmærksom på sin bekymring for, at der kan opstå sociale skævheder, samt at lige adgang for alle EU-borgere til ny teknologi til uddannelses- og undervisningsformål ligger det meget på hjerte. I den forbindelse opfordrer Regionsudvalget til at støtte den vigtige indsats, der udføres af ATD Fourth World til bekæmpelse af social udstødelse, navnlig vedrørende meget dårligt stillede unges adgang til ny teknologi.

4.4. Efter Regionsudvalgets mening vil oprettelsen af lokale centre for livslang uddannelse kunne kompensere for manglende faciliteter i hjemmet, og det anbefaler derfor en undersøgelse af de eksisterende institutioner i undervisningsektoren med henblik på at finde frem til den bedste praksis på området og tildele støtte til nye initiativer. RU fremhæver den centrale rolle, som biblioteker, voksenuddannelsescentre, kulturhuse og sundhedscentre spiller, når det gælder adgangen til informationer, navnlig gennem elektroniske kommunikationssystemer - specielt for dårligt stillede grupper og for handicappede, ældre og borgere i fjerntliggende egne.

4.5. Regionsudvalget understreger endvidere behovet for at udbrede god praksis i forbindelse med de forskellige initiativer til fremme af nye strategier til livslang uddannelse, som beskrevet i Regionsudvalgets udtalelse om Det Europæiske Uddannelsesår - Livslang Uddannelse (CdR 244/94).

4.6. Regionsudvalget bifalder Kommissionens forslag om mere forskning i uddannelse og videreuddannelse og mener i den forbindelse, at flere undersøgelser på områder som kvalitetssikring, markedsføring og meritoverføring kan tjene som grundlag, når Fællesskabets arbejdsstyrke skal gøres mere fleksibel. Indsatsen på dette område bør også foregå via det målrettede socioøkonomiske forskningsprogram, som indgår i det 4. rammeprogram for forskning, teknologisk udvikling og demonstration (1994-1998) og fokuserer på forskning i uddannelse.

4.7. Regionsudvalget vil foreslå, at der udvikles fælles EU-mål for uddannelse og videreuddannelse, og anbefaler, at man benytter det Europæiske Uddannelsesår: Livslang Uddannelse til at fremme udbygningen af »informationsgateways« i regionerne.

4.8. Regionsudvalget anbefaler, at man benytter det Europæiske Uddannelsesår - Livslang Uddannelse til at fejre Fællesskabets kunstskatte og kulturarv - navnlig gennem støtte til mindretalssprogene - og erkender, at dette initiativ vil få endnu større virkning ved en effektiv anvendelse af medierne og øget udveksling på uddannelsesområdet.

4.9. Som nogle af de vigtigste udbydere af undervisning betragter Regionsudvalget Den Europæiske Unions kommunale og regionale myndigheder som velegnede til at formidle et nyt uddannelsesmiljø til enkeltpersoner og organisationer - på en måde, der på én gang er interessant og økonomisk fordelagtig.

4.10. Regionsudvalget vil gerne fortsat i fuldt omfang kunne støtte fællesskabsaktioner inden for uddannelse og videreuddannelse - et område, der står over for nye udfordringer - og ønsker derfor at blive hørt i forbindelse med enhver beslutning eller foranstaltning under en hvilken som helst handlingsplan.

Bruxelles, den 20. september 1995.

Jacques BLANC

Formand for Regionsudvalget

() Hvidbogen om Vækst, Konkurrenceevne og Beskæftigelse (KOM(94) 700 endelig udg.).